נילי רוגל בתפקיד איזבל ויהויכין פרידלנדר בתפקיד אחאב, בהצגה "אוכלים", תיאטרון החאן, 2011
נילי רוגל ויהויכין פרידלנדר, "אוכלים", החאן, 2011
נילי רוגל בתפקיד זרבינט ואודי רוטשילד בתפקיד ליאנדר, בהצגה "תעלולי סקפן", החאן, 2009
נילי רוגל בתפקיד ויולה וארז שפריר בתפקיד סר טובי בלץ', בהצגה "הלילה השנים עשר, החאן, 2010
נילי רוגל ויוסי עיני בהצגה "בעלי המתוק אשתי היקרה", החאן, 2008
**נילי רוגל** (נולדה ב-28 בינואר 1982) היא שחקנית ישראלית.

קורות חייה
----------

נילי רוגל גדלה ברעננה ומגיל תשע למדה בחוגים רבים, כולל משחק. נילי לא באה מבית של אנשי תיאטרון, פרט לסבתה שהתקבלה ב-1939 ללימודי משחק בהמבורג וסולקה לפני שהספיקה להתחיל ללמוד, עם פרוץ מלחמת העולם השנייה והאיסור על יהודים ללמוד במוסדות גבוהים בגרמניה. סבה מצד אביה היה העיתונאי והסופר נקדימון רוגל; אביה הוא איש יחסי הציבור רענן רוגל, הבעלים של "דורן תקשורת". למדה במגמת תיאטרון בבית הספר לאמנויות תלמה ילין. בסוף שנות התשעים השתתפה ביחד עם בני כיתתה מתלמה ילין בהצגה "רצח" של חנוך לוין, בבימויו של עמרי ניצן שהוצגה בתיאטרון הקאמרי, איתה היו בסבב הצגות במשך שנה וחצי ברחבי ישראל. בהצגה שיחקו בין השאר סלים דאו, ארז שפריר, נורמן עיסא, מירב גרובר ומכרם ח'ורי. בין חברי כיתתה בתלמה ילין היו יעל טוקר, אילנית גרשון, דקלה הדר, דניאל אפרת ומיכאל רונן.

בתום שירותה הצבאי הופיעה נילי רוגל עם להקת "טררם" במשך שנה וחצי ונסעה לטיול בדרום אמריקה. למדה בסטודיו למשחק ניסן נתיב (2005–2007), שם הכירה את מיקי גורביץ', המנהל אמנותי של החאן, שלקח אותה בתום לימודיה לחאן, ביחד עם שני חבריה לכיתה שמרית לוסטיג וויטלי פרידלנד.

בקומדיה "בעלי המתוק ואשתי היקרה", מאת ז'ורז' פדו, בבימויו של אודי בן-משה, היא שיחקה אשת פוליטיקאי (יוסי עיני) שנוהגת להסתובב עירומה כמעט לחלוטין למורת רוחו, גם כשמגיעים אורחים לבית.

ב"תעלולי סקפן" של מולייר מגלמת רוגל את זרבינט – צועניה, בתו של ארגנט (אריה צ'רנר) שמנהלת רומן עם ליאנדר (אריאל וולף), בנו של ז'רונט (יהויכין פרידלנדר), למורת רוחם של הוריהם.

בהצגה "סדר עולמי חדש" שעיבדה וביימה של ג'יטה מונטה, שיחקה אם שנלקחת למרתף עינויים ביחד עם בעלה (יואב היימן) ובנם (יוסי עיני). שם הם נחקרים באכזריות בידי ניקולאס (לירון ברנס) ושני עוזריו (ויטלי פרידלנד ויוסי עיני). האם נאנסת ומוכה והאב מעונה. בחלק אחר של ההצגה היא גילמה את פאמלה, אישה שמגיעה למסיבה ונהנית כשברקע משתוללת מלחמה.

בהצגה "אוכלים", המספרת על פרשת כרם נבות, בבימויו של מיקי גורביץ' מגלמת רוגל את איזבל, אשתו הצידונית של אחאב מלך ישראל (יהויכין פרידלנדר), כאשה חזקה ומניפולטיבית, הגורמת לבעלה אחאב ויועציו אליקים (אריה צ'רנר) ושמעי (לירון ברנס) להרוג את נבות, (יוסי עיני) ולגזול את כרמו.

בקומדיה השייקספירית "הלילה ה-12" בבימויו של אודי בן-משה. מגלמת רוגל את ויולה, שהספינה בה היא ואחיה התאום סבסטיאן (ויטלי פרידלנד) מפליגים בה נטרפת בים והיא סבורה שהוא נספה. ויולה מגיעה לדוכסות איליריה בה מושל הדוכס אורסיניו (אריאל וולף). היא מחליטה להחליף זהות והופכת לגבר, משרת בשם סזריו, בן טיפוחים של הדוכס. הדוכס מבקש ממנה להפציר באוליביה (שמרית לוסטיג) שאינה מעוניינת בו, שתיענה לחיזוריו. ויולה מתאהבת בדוכס ואילו אוליביה מתאהבת בויולה, שחושבת שהיא גבר.

שיחקה בחאן גם בהצגות "המצליחים", "נישואים", "אותלו" ו"בידרמן והמציתים".

בשנת 2012 שיחקה רוגל בתפקיד הראשי של סילביה בהצגה "משחק של אהבה ומזל" מאת מאריבו, בבימויה של ג'יטה מונטה. כמו כן היא משחקת בחאן בהצגות "אוכלים", "הלילה ה-12", "גן הדובדבנים" של צ'כוב ו"תעלולי סקפן".

ב-2014 שיחקה בהצגה "הצוענים של יפו", מאת נסים אלוני, בבימויו של יוסי פולק, בתפקיד מריולה.

במרץ 2016 שיחקה במחזה "עורבים" של המחזאי אנרי בק, אותו תרגם דורון תבורי וביים עודד קוטלר. המחזה עלה בתיאטרון החאן.

ב-2018 החלה לשחק בסדרה בשבילה גיבורים עפים.

בספטמבר 2018 ביימה מחזה פרי עטה בשם "ברוח המקום" בתיאטרון הבית. בהצגה משחקים: מעין אור, יואב בר-לב, יעל טוקר, נעמה אמית, יואב דונט, יעל בן-עמי, יואב היימן ואורית גל-ליטנשטט.

תפקידים
-------

### בתיאטרון החאן

| הצגה | מחזאי | במאי | תפקיד | הצגת בכורה |
| --- | --- | --- | --- | --- |
| נפוליון חי או מת | נסים אלוני | אודי בן-משה | לילית | ספטמבר 2018 |
| חלום ליל קיץ | וויליאם שייקספיר | שיר גולדברג | הלנה | ינואר 2017 |
| שיר ישן, רחוק | מיכאל גורביץ | מיכאל גורביץ | אילנה | ספטמבר 2016 |
| המחיצה | עינת יקיר | עודד קוטלר | אילנה | אוגוסט 2015 |
| העורבים | אנרי בק | עודד קוטלר | ז'ודית, בתו של מיסייה ויניירון | מרץ 2016 |
| הצוענים של יפו | נסים אלוני | יוסי פולק | מריולה | 4 בינואר 2014 |
| גברים | אמיר דוליצקי וזאב קלאתי | זאב קלאתי | נערת ליווי | 8 בספטמבר 2012 |
| משחק של אהבה ומזל | פייר דה מאריבו | ג'יטה מונטה | סילביה | 31 במרץ 2012 |
| אוכלים | יעקב שבתאי | מיכאל גורביץ' | איזבל – אשתו של אחאב | 28 במרץ 2011 |
| הלילה השנים עשר | ויליאם שייקספיר | אודי בן-משה | ויולה/סזריו | 31 בדצמבר 2010 |
| גן הדובדבנים | אנטון צ'כוב | מיכאל גורביץ' | דונישה - משרתת צעירה | 30 בספטמבר 2010 |
| סדר עולמי חדש | הרולד פינטר | ג'יטה מונטה | אם, פאמלה | 20 במרץ 2010 |
| תעלולי סקפן | מולייר | אודי בן-משה | זרבינט – צוענייה, בתו של ארגנט; גרין – אומנת של היאסינט | 19 בדצמבר 2009 |
| הקסם הגדול | אדוארדו דה פיליפו | אודי בן-משה | אמליה, רוזה אינטרולי | 1 באוגוסט 2009 |
| בעלי המתוק ואשתי היקרה | ז'ורז' פדו | אודי בן-משה | אנט, קלאריס וונטרו | 13 בנובמבר 2008 |
| בידרמן והמציתים | מקס פריש | אודי בן-משה | אנה | 9 במרץ 2008 |
| אותלו | ויליאם שייקספיר | מיקי גורביץ' | ביאנקה | 3 בנובמבר 2007 |
| נישואים | גוגול | אודי בן-משה | ארנה | 2007 |
| המצליחים | דניאל לפין ומיקי גורביץ' | מיקי גורביץ' | בתיה, נוסעת בשדה התעופה, מיטל, ראובנה | 2006 |

### קולנוע וטלוויזיה

**קולנוע**

| סרט | במאי | תפקיד | שנה |
| --- | --- | --- | --- |
| מי אתה בשבילי | דרור רשף | נעמה, הבוסית של ארי | 2011 |

**טלוויזיה**

| סדרה | ערוץ | תסריטאי |
| --- | --- | --- |
| עבודה ערבית | ערוץ 2, קשת | סייד קשוע |
| בשבילה גיבורים עפים | קשת 12 | עומרי גבעון |

חיים אישיים
-----------

נילי רוגל נשואה לשחקן תיאטרון הבימה יואב דונט, שלמד איתה בכיתה בסטודיו למשחק ניסן נתיב ולהם שלושה ילדים. מתגוררת בבאר אורה.

קישורים חיצוניים
----------------

ויקישיתוף מדיה וקבצים בנושא **נילי רוגל** בוויקישיתוף

* נילי רוגל, במיזם "אישים" לתיעוד היצירה הישראלית
* נילי רוגל, במסד הנתונים הקולנועיים IMDb (באנגלית)
* נילי רוגל, באתר "אידיבי", מאגר הידע העברי לקולנוע ישראלי ועולמי
* נילי רוגל, באתר תיאטרון החאן
* טל פרי, ‏5 השחקניות המבטיחות בתיאטרון, באתר גלובס, 13 ביולי 2009
* טל פרי, ‏שייקספיר לצעירות: יפות ומוכשרות הן כובשות את הבמות בהצגות חדשות, באתר גלובס, 10 בפברואר 2011
* יובל בן עמי, עכבר העיר אונליין, הלילה ה-12: תצוגה מענגת וסוחפת של שייקספיר, באתר הארץ, 9 במרץ 2011
* ענת מוניץ, ריאיון: מרחיבה את המנעד, באתר הבמה, 7 באפריל 2011
* צבי גורן, ביקורת: אוכלים - במטבחון השלטון, באתר הבמה, 6 ביוני 2011
* שוש להב, הרצחת וגם ירשת? "אוכלים" - הצגה חדשה ב'חאן', באתר iwomen‏, 14 ביוני 2011
* ליאת רון, ‏נילי רוגל: "אני לא רוצה לעבוד בלהיות מפורסמת", באתר גלובס, 30 ביולי 2012
* תיאטרון צריך להשתמש בכלים של תיאטרון, והחאן משכיל לעשות, באתר תיאטרון החאן
* יעקב בר-און, ‏"לחזור עם זווית אחרת על החיים": נילי רוגל שבה לתיאטרון מחופשת לידה, באתר מעריב אונליין, 10 בדצמבר 2015
* מאיה נחום שחל, השחקנית נילי רוגל מגשימה חלום עם מחזה חדש, באתר כלכליסט, 29 באוגוסט 2018
* זהר אליה טוריאל, עזבו את הבמות הנוצצות במרכז ועברו לעשות תיאטרון במדבר, באתר Xnet‏, 11 בפברואר 2020